IZVEDBENA UREDBA KOMISIJE (EU) 2022/2120

z dne 13. julija 2022

o določitvi izvedbenih tehničnih standardov za uporabo Uredbe (EU) 2020/1503 Evropskega parlamenta in Sveta v zvezi s standardi za podatke in njihovo obliko, predlogami in postopki za sporočanje informacij o projektih, financiranih prek platform za množično financiranje

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2020/1503 Evropskega parlamenta in Sveta z dne 7. oktobra 2020 o evropskih ponudnikih storitev množičnega financiranja za podjetnike ter spremembi Uredbe (EU) 2017/1129 in Direktive (EU) 2019/1937 (1) in zlasti člena 16(3), tretji pododstavek, Uredbe,

ob upoštevanju naslednjega:

(1) Za namene učinkovitega združevanja in primerjave informacij o financiranih projektih množičnega financiranja s strani pristojnih organov bi morali biti standardi in oblike, ki jih uporabljajo ponudniki storitev množičnega financiranja za sporočanje teh informacij v skladu s členom 16(1) Uredbe (EU) 2020/1503, usklajeni. Zato bi bilo treba določiti predlogo, ki bi določila skupne standarde in oblike za sporočanje teh informacij.

(2) Da bi omogočili pravočasno zbiranje informacij in njihovo naknadno predložitev organu ESMA s strani pristojnih organov, bi morali ponudniki storitev množičnega financiranja pristojnim organom sporočati informacije za koledarsko leto najpozneje do konca februarja naslednjega leta. Da se pristojnim organom in ESMA zagotovijo celovite informacije, ki so potrebne za povečanje zmogljivosti pristojnih organov za nadzor zadevnih subjektov ter da se ESMA omogoči priprava in objava popolnih statističnih podatkov v zvezi s trgom množičnega financiranja v Uniji, bi morale informacije, ki jih sporočijo ponudniki storitev množičnega financiranja, vključevati informacije o vseh projektih, financiranih na platformi ponudnika storitev množičnega financiranja, vključno s projekti, za katere v zadevnem letu ni bilo zbranega nič denarja. Ponudniki storitev množičnega financiranja bi morali zagotoviti, da so informacije, ki jih zagotavljajo, popolne in točne.

(3) Glede na občutljivost informacij, ki jih morajo sporočati ponudniki storitev množičnega financiranja, bi morali postopki za njihovo sporočanje zagotavljati njihovo zaupnost.

(4) Za zagotovitev zanesljive in učinkovite identifikacije lastnikov projektov bi bilo treba sporočati pogosto uporabljane identifikatorje zanje. Če je lastnik projekta pravna oseba, je treba sporočiti kodo identifikatorja pravnih subjektov (LEI) po ISO 17442 lastnika projekta. Glede na to, da ni skupnega mednarodnega standarda za identifikacijo fizičnih oseb in da je pomembno zagotoviti jasno identifikacijo lastnikov projektov, ki so fizične osebe, bi bilo treba za navedene lastnike projektov sporočiti identifikator iz člena 6 Delegirane uredbe Komisije (EU) 2017/590 (2). Poleg tega bi bilo treba za zagotovitev interoperabilnosti podatkov in omogočanje dopolnjevanja sporočenih informacij z drugimi podatki, ki so na voljo v dokumentu s ključnimi informacijami o naložbi iz člena 23 Uredbe (EU) 2020/1503, sporočiti identifikator ponudbe za množično financiranje, določen v skladu s členom 3 Delegirane uredbe Komisije (EU) 2022/2119 (3).

(5) Da bi ESMA omogočili učinkovito čezmejno združevanje in primerjavo informacij ter pripravo statističnih podatkov v zvezi s trgom množičnega financiranja v Uniji, bi morali biti standardi in oblike, ki jih pristojni organi uporabljajo pri zagotavljanju informacij o projektih množičnega financiranja ESMA, usklajeni. Zato bi bilo treba določiti predlogo, ki bi določila skupne standarde in oblike za sporočanje teh informacij. Pristojni organi bi morali ESMA zagotoviti popolne in točne informacije, pri čemer bi bilo treba identifikacijo lastnika projekta anonimizirati z uporabo skupne metode.

(6) Ta uredba temelji na osnutku izvedbenih tehničnih standardov, ki ga je ESMA predložil Komisiji.

(7) ESMA je opravil odprta javna posvetovanja o osnutku izvedbenih tehničnih standardov, na katerem temelji ta uredba, analiziral potencialne povezane stroške in koristi ter zaprosil za nasvet interesno skupino za vrednostne papirje in trge, ustanovljeno v skladu s členom 37 Uredbe (EU) št. 1095/2010 Evropskega parlamenta in Sveta (4).

(8) V skladu s členom 42(1) Uredbe (EU) 2018/1725 Evropskega parlamenta in Sveta (5) je bilo opravljeno posvetovanje z Evropskim nadzornikom za varstvo podatkov, ki je mnenje podal 1. junija 2022 –

SPREJELA NASLEDNJO UREDBO:

Člen 1 Standardi in oblike podatkov, predloga in postopki za sporočanje informacij pristojnim organom 1. Informacije, sporočene v skladu s členom 16(1) Uredbe (EU) 2020/1503, vključujejo popolne in točne podrobnosti iz tabele 2 v Prilogi k tej uredbi v skladu s standardi in oblikami, določenimi v navedeni tabeli, z uporabo elektronskega obrazca v skupni predlogi CSV ali v drugi alternativni obliki, ki jo sprejme pristojni organ, kateremu se informacije sporočijo. 2. Postopki za sporočanje informacij v skladu s tem členom vključujejo mehanizme za zagotavljanje zaupnosti sporočenih informacij. 3. Informacije iz odstavka 1 se sporočijo za vsako koledarsko leto do konca februarja naslednjega koledarskega leta. 4. Informacije iz odstavka 1 vključujejo naslednje podrobnosti: (a) za ponudnika storitev množičnega financiranja kodo identifikatorja pravnih subjektov (LEI) po ISO 17442; (b) za lastnika projekta: (i) kodo LEI, če je lastnik projekta pravna oseba; (ii) identifikator iz člena 6 Delegirane uredbe (EU) 2017/590, če je lastnik projekta fizična oseba; (c) za vsak posamezen projekt identifikator ponudbe za množično financiranje, določen v skladu s členom 3 Delegirane Uredbe (EU) 2022/2119.

Člen 2 Standardi in oblike podatkov, predloga in postopki za sporočanje informacij organu ESMA 1. Informacije, sporočene v skladu s členom 16(2) Uredbe (EU) 2020/1503, vključujejo popolne in točne podrobnosti iz tabele 3 v Prilogi k tej uredbi v skladu s standardi in oblikami, določenimi v navedeni tabeli, z uporabo elektronskega obrazca v skupni predlogi CSV. 2. Informacije, ki omogočajo identifikacijo lastnika projekta, se anonimizirajo z uporabo skupnega algoritma za kriptografsko zgoščevanje.

Člen 3 Začetek veljavnosti Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 13. julija 2022 Za Komisijo predsednica Ursula VON DER LEYEN

(1) UL L 347, 20.10.2020, str. 1.

(2) Delegirana uredba Komisije (EU) 2017/590 z dne 28. julija 2016 o dopolnitvi Uredbe (EU) št. 600/2014 Evropskega parlamenta in Sveta v zvezi z regulativnimi tehničnimi standardi za poročanje o poslih pristojnim organom (UL L 87, 31.3.2017, str. 449).

(3) Delegirana uredba Komisije (EU) 2022/2119 z dne. 13. julija 2022 o dopolnitvi Uredbe (EU) 2020/1503 Evropskega parlamenta in Sveta v zvezi z regulativnimi tehničnimi standardi za dokumente s ključnimi informacijami o naložbi (glej, str. 63 tega Uradnega lista).

(4) Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).

(5) Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).